હાર્દિક દ્વારા લોકસભા ચૂંટણી પૂર્વે ભાજપ સરકાર સામે મોરચો માંડી દીધો છે. રાઇટ ટુ એજ્યુકેશન હેઠળ ગરીબ બાળકોને શાળાઓમાં એડમીશન અપાતું ન હોવાના મુદ્દે કોંગ્રેસના નેતા અલપેશ ઠાકોર અને અપક્ષ ધારાસભ્ય જિજ્ઞેશ મેવાણી સાથે મળીને સીધા સ્કૂલો પર પહોંચી જઇને બાળકોને એડમીશન અપાવ્યા હતા. જિલ્લા શિક્ષણ સમિતિ અને ડીઇઓને પણ મજબૂત રજૂઆત કરીને બાળકોને પ્રવેશ અપાયો હતો. આ ઝુંબેશની વાલીઓએ પણ સમર્થન આપ્યું હતું. તે પછી ફરીથી આ ત્રિપુટીએ દારૂ પકડવા જનતા રેડ કરી હતી અને ગાંધીનગર પોલીસે તેમની સામે ગુનો નોંધ્યો તો સામેથી ધરપકડ માટે પહોંચી ગયા હતા. હવે જીએમડીસી પાટીદાર સંમેલનને ૨૫ ઓગસ્ટે ૩ વર્ષ પૂર્ણ થઇ રહ્યા છે ત્યારે વ્યૂહાત્મક રીતે પાટીદાર સમાજને અનામત નહીં મળે ત્યાં સુધી આમરણાંત ઉપવાસની જાહેરાત કરી દઇને ફરીથી સમાજની સહાનુભૂતિ મેળવવાનો તખ્તો ઘડી દીધો છે.